ΓΡΑΠΤΗ ΕΡΩΤΗΣΗ E-0362/98

υποβολή: María Sornosa Martínez (GUE/NGL) προς την Επιτροπή

(24 Φεβρουαρίου 1998)

Θέμα: Διακρίσεις λόγω γενετήσιου προσανατολισμού στην Ισπανία

Η ισπανική αεροπορική εταιρεία Iberia εφάρμοσε δυσμενή διάκριση εις βάρος υπαλλήλου της αρνούμενη να χορηγήσει στον σύντροφο του υπαλλήλου τις προβλεπόμενες εκπτώσεις και λοιπά πλεονεκτήματα, επικαλούμενη τον ομοφυλοφιλικό προσανατολισμό του υπαλλήλου. Η συλλογική σύμβαση της εταιρείας προβλέπει ότι τα δικαιώματα αυτά παρέχονται τόσο στα έγγαμα ζευγάρια όσο και στα de facto ζευγάρια, αλλά εξαιρείται η προκείμενη περίπτωση. Ο υπάλληλος υπέβαλε προσφυγή στο Ευρωπαϊκό Δικαστήριο Ανθρωπίνων Δικαιωμάτων.

Στην Ισπανία έχουν σημειωθεί και άλλες ανάλογες περιπτώσεις διακρίσεων για λόγους γενετήσιου προσανατολισμού, όπως η εκκρεμούσα ενώπιον της δικαιοσύνης υπόθεση για άρνηση χορήγησης συντάξεως χηρείας σε ομοφυλόφιλο ο οποίος συζούσε με τον σύντροφό του επί εννέα έτη.

Κοινωνικές οργανώσεις, πολιτικά κόμματα και συνδικάτα ζητούν την ψήφιση σχετικού νόμου για τη ρύθμιση της κατάστασης στην οποία βρίσκονται χιλιάδες ζευγάρια, τόσο ομοφυλοφίλων όσο και ετεροφυλοφίλων. Πέρισυ κατατέθηκε στην ισπανική βουλή σχετική πρόταση νόμου, η οποία όμως απερρίφθη με οριακή πλειοψηφία. Σήμερα η προώθηση ενός τέτοιου νόμου έχει παγώσει, ενώ επαναλαμβάνονται πολυάριθμα κρούσματα κοινωνικής αδικίας εξαιτίας του νομικού αυτού κενού.

Λαμβάνοντας υπόψη ότι το άρθρο 13 της Συνθήκης του Άμστερνταμ (πρώην άρθρο 6Α) ορίζει ότι: "Με την επιφύλαξη των άλλων διατάξεων της παρούσας Συνθήκης και εντός των ορίων των αρμοδιοτήτων που παρέχει αυτή στην Κοινότητα, το Συμβούλιο, αποφασίζοντας ομόφωνα, μετά από πρόταση της Επιτροπής και διαβούλευση με το Ευρωπαϊκό Κοινοβούλιο, μπορεί να αναλάβει κατάλληλη δράση για την καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας, ή γενετήσιου προσανατολισμού".

Η Επιτροπή:

1. Θεωρεί την ανωτέρω διάταξη της Συνθήκης επαρκή για την προστασία των δικαιωμάτων των ομοφυλοφίλων πολιτών της Ευρωπαϊκής Ένωσης ή θα ήταν αναγκαία η διεύρυνση της κοινοτικής νομοθεσίας επί του προκειμένου;

2. Σκέπτεται η Επιτροπή να εξετάσει την κατάρτιση μιας οδηγίας με αποκλειστικό αντικείμενο τα δικαιώματα των ομοφυλοφίλων και την προστασία τους από ενδεχόμενες διακρίσεις;

3. Προτίθεται η Επιτροπή να μελετήσει την εξαγγελία μιας δράσης για την καταπολέμηση των διακρίσεων εις βάρος των ομοφυλοφίλων;

Απάντηση του κ.Flynn εξ ονόματος της Επιτροπής

(3 Απριλίου 1998)

1. Το άρθρο 13 που συμπεριελήφθη στη Συνθήκη του Άμστερνταμ παρέχει μια σημαντική ευκαιρία για την ενίσχυση της ικανότητας της Κοινότητας να λαμβάνει μέτρα για την αντιμετώπιση της διάκρισης που βασίζεται σε ένα ευρύ φάσμα παραγόντων, συμπεριλαμβανομένων των σεξουαλικών προτιμήσεων. Η Επιτροπή διερευνά αυτή την περίοδο τις δυνατότητες που προσφέρονται από το άρθρο 13 της συνθήκης του Άμστερνταμ και τις συνέπειές του για την κοινοτική πολιτική.

2. Η Επιτροπή θα προετοιμάσει ενεργά το έδαφος για την πρώιμη χρήση του άρθρου 13 της συνθήκης του Άμστερνταμ. Αυτή την περίοδο η Επιτροπή δεν είναι σε θέση να απαντήσει με ακρίβεια στο αξιότιμο μέλος του Κοινοβουλίου σχετικά με τις πιθανές προτεραιότητες όσων αφορά τους τύπους διακρίσεων και τις συγκεκριμένες ενέργειες. Το ζήτημα αυτό θα εξαρτηθεί σε μεγάλο βαθμό από την έκβαση της διαδικασίας διαβουλεύσεων.

3. Κατά τη διάρκεια του 1998 θα προωθηθεί μια ευρεία συζήτηση σχετικά με την πιθανή εφαρμογή της πρότασης μη-διάκρισης, για να εξασφαλιστούν ευρείες διαβουλεύσεις με όλους τους βασικούς φορείς σε ζητήματα μη-διάκρισης. Ως τμήμα της διαδικασίας αυτής, η Επιτροπή προγραμματίζει να οργανώσει ή να υποστηρίξει διάφορα σεμινάρια και συνέδρια σε εθνικό και σε ευρωπαϊκό επίπεδο. Τα συνέδρια αυτά θα καλύπτουν όλους τους τομείς διακρίσεων, συμπεριλαμβανομένης της διάκρισης που βασίζεται στις σεξουαλικές προτιμήσεις. Η Επιτροπή δεν σκοπεύει να ξεκινήσει ιδιαίτερη εκστρατεία για την καταπολέμηση των διακρίσεων εις βάρος των ομοφυλοφύλων.